SANParke betreur kapingspoging naby wildtuin | Maroela Media
SANParke het besoekers aangeraai om ekstra waaksaam te wees wanneer hulle deur misdaadbrandpunte buite die land se nasionale parke reis, aangesien die risiko van opportunistiese misdaad groter is in sulke gebiede.
Dit kom nadat kapers Maandag verskeie skote op 'n ma van Pretoria en haar twee kinders in hul gesinsmotor naby die Krugerwildtuin afgevuur het.
Dumisani Dlamini, waarnemende uitvoerende hoof van SANParke, het gesê die betreurenswaardige voorval behels 'n gesin wat broodnodige toerisme-inkomste na die Mpumalanga-provinsie gebring het.
"Ons het met ons kollegas in die provinsiale veiligheidsgroepering gekommunikeer om alle roetes wat na die Krugerwildtuin lei deur gereelde patrollies en sigbare polisiëring te beveilig. Die Suid-Afrikaanse Polisiediens (SAPD) het 'n soektog na die verdagtes van stapel gestuur.
"Ons doen 'n beroep op verantwoordelike lede van die gemeenskap om aktief betrokke te wees in die beskerming van toeriste wat die provinsie besoek, aangesien toerisme die sleutel is tot die bevordering van landelike ekonomiese aktiwiteite. Ons wens die gesin sterkte toe en 'n spoedige herstel aan hul dogter," het Dlamini afgesluit.
Melani de Beer (39) en haar kinders het vroeër die week die wildtuin by die Numbi-hek verlaat nadat hulle in Pretoriuskop gekamp het. Die gesin was op pad huis toe. Op die R538 by Mganduzweni Trust het sy spoed verminder weens spoedhobbels in die pad.
Vermeende kapers het op die gesin se motor losgebrand en vermoedelik tussen 12 en 15 skote op die motor afgevuur.
De Beer se 14-jarige dogter wat in die passasiersitplek gesit het, is in die proses in haar been gewond en moes sedertdien 'n operasie ondergaan.
Dié skote het onder meer 'n buiteband, die ruit waar De Beer se dogter gesit het en die motor se enjinkap getref.
De Beer vertel dat die koeël haar dogter se bobeen binnegedring en weer verlaat het. Haar dogter het Dinsdagmiddag 'n operasie ondergaan sodat die wond skoongemaak kon word. Sy het intussen infeksie opgedoen en sal na verwagting later die week weer teater toe moet gaan.
"Dit is 'n baie traumatiese ding. Jy besef nie wat aangaan nie. Ons het baie om te verwerk. Die Here het ons veilig gehou," het De Beer gesê.
Skote afgevuur om dood te maak. Niks anders nie. Hoe verdedig jy jouself teen 'n onsigbare vyand met 'n regering wat hulle nog beskerm ook. Jy mag ook nie terugskiet nie.
Dit sal gebeur as baie van die parke se toegang deur plakkersdorpe loop. Kyk maar die Hluwlhuwe-Umfolozi park in KZN ook.
Geen mate van versigtigheid gaan jou help as die gespuis jou voorlê nie. Die spoedhobbels moet verwyder word want dit bring jou voertuig byna tot stilstand en jy word dan 'n maklike teiken. Ander opsie is dat die parkeraad die wildtuin se hekke in die gevaarlike gebiede sluit vir in- en uitgang wat mense sal dwing om van die veiliger roetes gebruik te maak.
Wanneer gaan al hierdie dinge ophou? :-(
Voorval het Maandag gebeur. SANParke reageer nou eers? Word voertuie nie by ingange van die park deursoek vir wapens nie?